Digital Literacy of English as a Foreign Language Students and Teachers in the Context of Vietnamese Universities
Authors: Nguyen Thuy Lan Anh 
Published: February 2025

Az információs és kommunikációs technológiák megjelenése új lehetőségeket kínált az oktatás minden szintjén. A tanulók digitális kompetenciájára és idegennyelv-ismeretére vonatkozó nemzetközi és globális trendeknek való megfelelés érdekében a vietnámi Oktatási és Képzési Minisztérium a technológia integrálásával nemzeti projekteket dolgozott ki az angol nyelv oktatására. Vietnámi oktatási kontextusban eddig kevés tanulmány tett kísérletet a tanári és tanulói digitális műveltségi szintek értékelésére, miközben a digitális műveltség befolyásolja a digitális technológiák alkalmazását angol, mint idegen nyelvhasználati kontextusban. A négy keresztmetszeti résztanulmányból álló jelenlegi kutatás a vietnámi egyetemi hallgatók és oktatók digitális műveltségét vizsgálja angol, mint idegen nyelvi oktatási kontextusban. Az első tanulmány célja a Computer-Assisted Language Learning című attitűdkérdőív validálása, megkülönböztetve online és a papíralapú adminisztrációs módokat. Megállapítottuk, hogy a kérdőív konstruktum- és itemszintjei nem különböztek jelentősen a két adminisztrációs forma tekintetében, így használható a hallgatók technológiaintegrációval kapcsolatos attitűdjének mérésére. A második tanulmány nem angol szakos hallgatók digitális műveltségét vizsgálja vietnámi egyetemeken. Egy adaptált kérdőív segítségével mértük fel a hallgatók digitális ismereteit és az általuk vélt készségeket, a digitális technológiák használatával kapcsolatos attitűdjeiket, valamint a technológiai alkalmazások használatának gyakoriságát az angoltanulásban. Az eredmények szerint a hallgatók többsége hozzáfér a digitális technológiákhoz otthon és az egyetemen. A hallgatók megfelelő digitális műveltségi szintet értek el, és technológiai készségeik az alacsony és az átlagos között mozogtak. Nemek között, illetve a különböző évfolyamok között azonban találhatóak eltérések. A harmadik tanulmány vietnámi angol szakos hallgatók digitális műveltségét méri szubjektív és objektív eszközökkel. A szubjektív értékelés szerint a digitális műveltség-eredmény pozitív, az objektív értékelés szerint pedig a digitális műveltség-eredmény közepes szintű. A kétféle értékelés eredményei közötti különbség azonban nem jelentős, annak ellenére, hogy a résztvevők becslése szerint a digitális műveltségük magasabb, mint a tényleges teljesítményük. A negyedik tanulmány az angol, mint idegen nyelvszakos vietnámi egyetemi oktatók digitális műveltségét értékelte kérdőív és interjú segítségével. Az eredmények szerint az egyetemi oktatók többsége úgy értékeli magát, hogy jó szintű digitális műveltséggel rendelkezik. Az interjúkból származó kvalitatív adatok részben hozzájárulnak a kvantitatív adatok értelmezéséhez, mivel megerősítik a kérdőívek eredményét, és az egyetemi oktatók digitális műveltségét átfogóbban értjük meg a tanítási kontextusukban. A kutatási eredmények azt is jelzik, hogy az életkor, a nem és a digitális technológiák használatával kapcsolatos tapasztalatok nem befolyásolják jelentősen az egyetemi oktatók digitális műveltségét, de munkakörnyezetük és a digitális technológiák használata hatással van digitális műveltségi szintjükre. A kutatás javaslatokat teszt az angol nyelv tanítására és a technológia tanulásban való használatára, úgy, mint a jövőbeli kutatásokra nézve is.